ROVANIEMEN KIHLAKUNNANVIRASTO	
Syyttäjäosasto			
Johtava kihlakunnansyyttäjä Juha Isola		
Hallituskatu 1-3 D			22.4.2005
96100 ROVANIEMI
Puh. (016) 329 5401, fax (016) 329 5541

OIKEUSMINISTERIÖ
PL 25
00023 Valtioneuvosto

Lausunto syyttäjälaitoksen rakenne-ja resurssityöryhmän välimietinnöstä  (Lausuntoja ja selvityksiä 2005:2).

Rovaniemen kihlakunnanviraston syyttäjäosaston lausunnossa voin pääosiltaan yhtyä työryhmän välimietinnössä esitettyihin näkemyksiin ja niiden perusteluihin.

 Lapin yhteistoiminta-alueen viidestä syyttäjäyksiköstä neljä (Kemi, Tornio, Sodankylä, Koillis-Lappi)  on pientä kahden syyttäjän ja kahden sihteerin yksikköä, jotka eivät kaikissa olosuhteissa omilla henkilöresursseillaan  kykene tulemaan toimeen itsenäisesti ja päivittäin tarjoamaan syyttäjäpalvelut ja järjestämään sijaisuudet. 

Syyttäjäyksikköjen koon suurentaminen on järkisyiden sanelema ja voin yhtyä työryhmän esittämiin perusteluihin.  Lapin yhteistoiminta-alueesta voitaisiin muodostaa yksi syyttäjäyksikkö, jossa kaikki nykyiset toimipaikat kuitenkin säilytettäisiin. Toimipaikkojen säilyttäminen erityisesti Lapin alueella on erittäin tärkeää pitkien etäisyyksien vuoksi. Matkustaminen eri käräjäoikeuksien istuntopaikkoihin vie jo nyt merkittävän osan syyttäjien työajasta erityisesti Sodankylän syyttäjänviraston alueella, jossa käräjäoikeuden istuntopaikat ovat myös Ivalossa ja Utsjoella. Lapin alueen jokaisessa nykyisessä toimipaikassa on myös rikostutkintaa suorittava poliisi, mikä myös puoltaa käräjäoikeuksien istuntopaikkojen sijainnin ohella nykyisten toimipaikkojen säilyttämistä. 

Uudistuksen yhteydessä  Käsivarren  ja Kittilän syyttäjäntehtävät tulee siirtää päätoimisille syyttäjille. Työryhmä on ehdottanut juttujen siirtämistä Rovaniemen hoidettavaksi, jolloin lisääntynyt juttumäärä ( n. 200 uutta juttua) vastaa yhden syyttäjän työpanosta ja edellyttää yhden syyttäjänviran perustamista Rovaniemelle. Tosin oikeudenmukaisen juttujaon ja etäisyyksien kannalta Käsivarren ja Kittilän jutut hoituisivat paremmin Sodankylän ja Koillis-Lapin syyttäjien toimesta. Kysymyshän  olisi kuitenkin viime kädessä vain alueen sisäisen juttujaon järjestämisestä tarkoituksenmukaisimmalla tavalla henkilö-ja taloudelliset resurssit huomioon ottaen.

Kahden syyttäjäyksikön perustaminen ei mielestäni ole Lapin alueella järkevää, koska toinen yksikkö (Sodankylä-Koillis-Lappi) jäisi liian pieneksi ja haavoittuvaksi eli olisi vastoin niitä keskeisiä tavoitteita, joihin yksikkökokojen suurentamisella pyritään. Erikoistuminen olisi muun ohessa vaikea toteuttaa pienessä yksikössä ja siten pieni yksikkö joutuisi turvautumaan jatkossakin muiden yksiköiden apuun monissa tilanteissa.

Kolmantena vaihtoehtona työryhmä on esittänyt nykyisenkaltaisen yhteistoimintajärjestelyiden jatkamista ja kehittämistä. Lapin yhteistoiminta-alueella esimerkiksi työmäärien tasaamisesta on pystytty sopimaan hyvässä yhteisymmärryksessä johtoryhmässä. Nykyisenkaltaisen yhteistoiminnan säilyttäminen yt-päällikön toimivaltuuksia lisäämällä ja vahvistamalla on myös hyvin toimiva vaihtoehto ainakin Lapin alueella. Hallinnollisia asioita voidaan keskittää “päällikkövirastoon” tämänkin järjestelmän puitteissa.

Johtava kihlakunnansyyttäjä	Juha Isola